tartuNLP/wikipedia-smugri-20251201 huggingface dataset:
Cochabamba (departementti)

Cochabamba () on yksi Bolivian yhdeksästä departementistä. Se sijaitsee maan keskiosassa rajautuen etelässä Chuquisacan ja Potosín departementteihin, lännessä Oruron ja La Pazin departementteihin, pohjoisessa Benin departementtiin ja idässä Santa Cruzin departementtiin. Cochabamba on pinta-alaltaan 55 631 neliökilometriä, ja sen asukasluku oli vuonna 2010 yhteensä 1 861 900.
Isän tyttö

Isän tyttö on Olli Kortekankaan säveltämä ooppera vuodelta 2007. Sen libreton kirjoitti säveltäjä Michael Baranin kanssa. Teos kantaesitettiin Savonlinnan oopperajuhlilla saman vuoden heinäkuussa. "Isän tyttö" on Savonlinnan oopperajuhlien ja Eduskunnan tilausteos.
"Isän tyttö" kuvaa Suomen sodanjälkeistä historiaa, ja sen päähenkilöinä ovat kolme naista: ompelimon omistava Siiri, hänen tyttärensä, radikaalivasemmistoon liittynyt Anna ja Annan tytär, talouslamassa mielenterveytensä menettävä pörssihai Vera. Annan isä Urho on kaatunut sodassa, ja hänen avioliittonsa epäonnistuu, koska hänen miehensä Axel on alkoholisti. Suvun kokemista suruista huolimatta ooppera päättyy optimisesti: parempaan on pyritty ja vaikeudet voitettu.
Teoksen musiikissa on myös iskelmämäisiä aineksia ja viittauksia 1970-luvun alun vallankumouslauluihin.
La Platan varakuningaskunta

La Platan varakuningaskunta oli Espanjan siirtomaa Etelä-Amerikassa vuosina 1776–1810. Kuningas Kaarle III määräsi sen perustettavaksi voidakseen valvoa paremmin laajoja siirtomaitaan Etelä-Amerikassa. Tätä ennen esimerkiksi nykyisen Argentiinan alueita oli hallittu Perun Limasta käsin osana Perun varakuningaskuntaa. Kuningas koki paineita, kun Britannia ja Portugali aktivoituivat alueella. Lisäksi uuden varakuningaskunnan perustamisella haluttiin vähentää Liman ja Buenos Airesin välistä keskenäistä kilpailua.
Varakuningaskunnan talouden yksi merkittävimmistä aloista oli karjatalous. Suolalihan kysyntää lisäsi halu ruokkia Etelä-Amerikan orjat mahdollisimman halvalla. La Platan alueen tasainen maa, pampa, sopi erinomaisesti karjatalouden tarpeisiin ja toi merkittäviä tuloja bvarakuningaskunnan pääkaupunkiin Buenos Airesiin. 
Viimeiseksi varakuninkaaksi jäi Pedro Antonio Olañeta, jonka kuningas Ferdinand VII nimitti virkaan toukokuussa 1825. Kuningas ei kuitenkaan ollut tietoinen siitä, että Olañeta oli kuollut jo kolme kuukautta aiemmin Tumuslan taistelussa.
Panu Toivonen (jalkapalloilija)

Panu Toivonen (s. 26. syyskuuta 1972 Oulu) on entinen suomalainen jalkapalloilija.
Maalivahtina pelannut Toivonen edusti urallaan Veikkausliigassa Myllykosken Palloa 1992, Turun Palloseuraa 1994–1996, Valkeakosken Hakaa 1998–2003 sekä Vaasan Palloseuraa 1999 ja 2001. Lisäksi hän pelasi myös Oulun Luistinseurassa, Pallo-Iiroissa, FC Oulussa, Tampere Unitedissa ja FC Hämeenlinnassa. Ulkomailla hän vietti puoli vuotta alankomaalaisen SC Heerenveenin riveissä, mutta ei pelannut yhtäkään sarjaottelua. Toivonen voitti Hakassa Suomen mestaruuden 1998 ja Suomen Cupin TPS:ssa 1994 sekä Hakassa 1997 ja 2002. Kaikkiaan Toivonen pelasi yhdeksän kauden aikana 137 Veikkausliigan ottelua. 
Toivonen pelasi Suomen maajoukkueessa yhden maaottelun vuonna 1994.
Jukka Turunen

Jukka Turunen (s. 29. tammikuuta 1964 Kuopio) on suomalainen entinen jalkapalloilija.
Hyökkääjänä pelannut Turunen edusti urallaan Kuopion Pallotovereita 1980–1985, Kuopion Palloseuraa 1986–1991 ja 1994 sekä Myllykosken Palloa 1992–1993. Hän voitti Suomen Cupin 1989 ja 1992. Kaikkiaan Turunen pelasi 14 kauden aikana 308 mestaruussarjan ottelua, joissa hän teki 99 maalia. Hän on kaikkien aikojen maalipörssin sijalla 21.
Turunen pelasi Suomen maajoukkueessa vuosina 1989–1992 seitsemän maaottelua.
Minarelli AM6

Minarelli AM6 on Minarellin valmistama nestejäähdytteinen yksisylinterinen 6-vaihteinen kaksitahtimoottori. Sen iskutilavuus on 49 kuutiosenttimetriä. Sylinterin halkaisija on 40,30 mm ja iskun pituus 39 mm. Minarellin AM6-moottoria käytetään useissa mopoissa, kuten esimerkiksi Aprilia RX:ssä (ennen 2005), Yamaha DT:ssä, MBK X-Limitissä, Rieju MRT/MRX:ssä, Sherco SM-R 50:ssä, Peugeot XPS:ssä, Beta RR 50:ssä, Drac Supermoto 50:ssä, Motorhispania Furiassa ja Fantic Motor Caballero 50:ssä.
Minarellin AM6 moottoria myös verrataan usein Piaggion 2005 jälkeen valmistamiin "Rabasa"- nimellä tunnettuihin D50B0/B1-, ja Derbin 1995-2005 valmistamiin EBE/EBS- moottoreihin, ja näiden kesken on aktiivisesti paljon kritikointia.
Minarelli AM6 moottorille tyypillistä on 5- ja 6 vaihteiden välissä oleva ns. "välivapaa". Välivapaa ilmenee kun vaihdetta vaihtaessa ylemmäs vaihde ei mene kunnolla sisään vaan jää "välivapaalle". Tämä johtuu osittain huonosti suunnitellusta vaihteensiirtomekanismista joka sallii välivapaat herkästi. Tämän takia jotkut kutsuvat moottoria nimityksellä "AM11".
Moottorista on myös kiinalaisia kopioita, jotka esiintyvät Generic Triggerissä, CPI SM/SX:ssä, Keeway X-Rayssä, ja uuden mallin Malaguti XSM:ssä. 
AM6 moottoreita ei ole koskaan ollut Derbeissä, mutta Aprilioissa on ennen vuotta 2005.
Nicola Mancino

Nicola Mancino (synt. 15. lokakuuta 1931 Montefalcione) on italialainen poliitikko, joka on toiminut muun muassa Italian sisäasiainministerinä ja senaatin puheenjohtajana. Hän edustaa Italian kansanpuoluetta (Partito Popolare Italiano).
Hän oli virkaatekevänä Italian tasavallan presidenttinä kolmen päivän ajan toukokuussa 1999 presidentti Oscar Luigi Scalfaron erottua muutamaa päivää ennen virkakautensa päättymistä.
Nicola Mancino. (7 febbraio 2011). Wikipedia, L'enciclopedia libera. Tratto il 14 febbraio 2011, 00:39 da http://it.wikipedia.org/w/index.php?title=Nicola_Mancino&amp;oldid=38380957.
Kirjavinkkaus

Kirjavinkkaus on kirjasta kertomista niin, että kuulija haluaa lukea kirjan itse.
Vinkkauksessa kerrotaan kirjan tapahtumista tiiviisti niin, että kuulija haluaa tietää, mitä seuraavaksi tapahtuu. Kerronta katkeaa jännittävään tai muulla tavalla vaikuttavaan kohtaan.
Kirjan loppuratkaisua ei paljasteta ja vinkkari puhuu vain kirjoista, jotka on itse lukenut. 
Yleisimmin vinkataan kaunokirjallisuutta, mutta kohteena voi olla myös tietokirjat, ammattikirjallisuus tai tietty genre, kuten kauhukirjallisuus.
Kirjavinkkaus tuli Suomeen 1990-luvulla suomenruotsalaisten kirjastojen kautta. Aluksi siitä puhuttiin ruotsinkielisellä nimityksellä "bokprat", kunnes termi kirjavinkkaus vakiintui. Vinkkaaminen oli tullut Ruotsiin 1970-luvulla Yhdysvalloista. Vinkkaus on päätynyt myös sosiaaliseen mediaan kuten Tiktokiin.
Kirjavinkkausta työkseen tekeviä kutsutaan kirjavinkkareiksi. Kirjaston ohella mukana on sanataideohjaajia ja muita kerronnan ammattilaisia.
Vinkkaajat voivat olla myös vertais- tai kaverivinkkaajia.
Glommen-luokka (miinalaiva)

Glommen-luokka oli Norjan laivaston kahden miinalaivan muodostama alus luokka, jonka alukset valmistettiin 1917–1918. 
Alukset olivat palveluksessa toiseen maailmansotaan saakka. Saksan hyökätessä maahan huhtikuussa 1940 ne olivat Melsomvikin ympäristössä ja ne antautuivat 14. huhtikuuta 1940 saksalaisille. Ne muutettiin ilmatorjunta-aluksiksi, jolloin ne nimettiin "Nki-01" ja "Nki-05":ksi.
KNM Glommen (1917)

KNM Glommen oli Norjan laivaston Glommen-luokan miinalaiva, joka laskettiin vesille 1917 Akers mekaniske Verkstedillä Oslossa telakkanumerolla 390.
Palvelus.
"Glommen" oli edelleen palveluksessa Saksan hyökätessä huhtikuussa 1940 Norjaan. Alus oli liitettynä 1. meripuolustusalueen 1. miinalaivueeseen päällikkönään H. Coucheron-Aamot. Se antautui 14. huhtikuuta Melsomvikissa sisaraluksensa kanssa saksalaisille, jotka muuttivat sen ilmatorjunta-alukseksi nimettynä "NKi-01:ksi". Alus palveli kuitenkin sukellusveneiden emälaivana. Alus tuhoutui liittoutuneiden ilmapommituksessa 20. lokakuuta 1944 Trondheimsfjordissa.
KNM Laugen (1918)

KNM Laugen oli Norjan laivaston Glommen-luokan miinalaiva.
Valmistus.
Alus tilattiin Akers mekaniske verkstadilta Kristianiasta (nykyinen Oslo), missä köli laskettiin telakkanumerolla 391. Alus laskettiin vesille 1918.
Palvelus.
"Laugen" oli edelleen palveluksessa 1. meripuolustusalueen 1. miinalaivueessa päällikkönään E. W. Schramm Saksan hyökätessä Norjaan huhtikuussa 1940. Alus antautui 14. huhtikuuta Melsomvikissä sisaraluksensa "KNM Glommenin" kanssa. Saksan laivasto muutti sen ilmatorjunta-alukseksi nimellä "NKi-05". Se jatkoi edelleen miinalaivana Hafenschutzflotille Narvikissa. Aluksen nimeksi tuli myöhemmin "M22". Euroopan sotatoimien päättyessä Saksan antauduttua alus palautettiin Norjalle.
Alus palasi Norjan laivastolle vanhalla nimellään, kunnes se poistettiin 1948 palveluksesta. Alus myytiin 1950 Br. Andalle Stavangeriin. Alus myytiin edelleen 1950 Rosenberg mekaniske verkstadille Stavangeriin, joka muutti sen rahtialukseksi nimellä "SS Rosenberg VI". Alus myytiin romutettavaksi Br. Andalle maaliskuussa 1978, mutta Norjan ilmavoimat lunasti seuraavana vuonna aluksen maalilaivaksi. Se tuhoutui 6. kesäkuuta maalilaivana testattaessa ilmasta maahan ohjuksia Vigdelin ohjusten ampuma-alueella.
The Clements Checklist of Birds of the World

The Clements Checklist of Birds of the World on kuudes painos James F. Clementsin vuonna 2000 julkaisemasta teoksesta "The Birds of the World. A Check List".
Kuudennen painoksen julkaisi Cornell University Press Clementsin lähes valmiin käsikirjoituksen pohjalta. Clements kuoli vuonna 2005 ja kuudes painos ilmestyi 2007. Kirjassa esitellään kaikki ne maailman yli 9 930 lintulajia, jotka tiedeyhteisö ja lintutieteelliset järjestöt ovat tunnustaneet. Luokittelun lisäksi kirjassa kerrotaan lajin tieteellinen ja englanninkielinen nimi, sekä lajin ja alalajien esiintyminen maapallolla.
Teoksen viisi edellistä laitosta kustansi Clementsin oma kustantamo Ibis Publishing Company. Cornell siirsi lajiluettelon internetiin marraskuussa 2008, ja se päivitettiin joulukuussa 2009. Exceltiedosto on ladattavissa The Cornell Lab of Ornithologyn websivulta.
Clementsin lajiluetteloa käytetään yleisesti. Muun muassa Lynx Edicionsin kustantama Handbook of the Birds of the World ja The Internet Bird Collection käyttävät sitä, sekä myös American Birding Association ja eBird Taxonomy BirdLife käyttää luokittelussa "The Howard and Moore Complete Checklist of the Birds of the World"in kolmatta painosta vuodelta 2003.
KNM Frøya

KNM Frøya oli Norjan laivaston miinalaiva
Valmistus.
Alus tilattiin Hortenista laivastontelakalta. Se laskettiin vesille 20. kesäkuuta 1916.
Palvelus.
"Frøya" oli edelleen palveluksessa Saksan hyökätessä Norjaan huhtikuussa 1940, jolloin se oli matkalla Finnmarkista Horteniin. Alus ankkuroitui 8. huhtikuuta Brekstadissa Trondheiminvuonon suuhun, koska aluksen päällikkö T. Shröder-Nielsen ei ollut halukas ylittämään huonossa säässä ja täydessä miinalastissa Hustadvikaa. Seuraavana aamuna alkoi saksalaisten tunkeutuminen maahan, ja aluksen miehistö havaitsi Trondheimiin matkanneen Saksan laivaston osaston. Alus jäi vuonoon ansaan, jolloin se päätettiin siirtää läheiseen Stjørnfjordiin.
Uudessa asemapaikassaan alus joutui toistuvasti ilmahyökkäysten ja kenttätykistön kohteeksi. Aluksen päällikkö totesi 13. huhtikuuta, että aluksen saaminen turvaan olisi mahdotonta ja se pitäisi tuhota. Alukselta purettiin sen miinalasti sekä muuta käyttökelpoista materiaalia, minkä jälkeen se ajettiin karille Søtvikassa. Aluksen miehistö avasi tuhon varmistamiseksi aluksen venttiilit ja laukaisivat tuhopanokset.
Saksan laivaston sukellusvene "U-34" päällikkönään kapteeniluutnantti Wilhelm Rollmann havaitsi karilla olevan aluksen ja varmisti sen tuhon torpedoilla.
Klaus Tschütscher

Klaus Tschütscher (s. 7. heinäkuuta 1967) on liechtensteinilainen liikemies ja poliitikko. Hän oli Liechtensteinin pääministeri vuosina 2009–2013. Hän on Isänmaallisen liiton ("Vaterländische Union", VU) jäsen. Hän opiskeli lakia Sankt Gallenin yliopistossa Sveitsissä ja suoritti oikeustieteen tohtorin tutkinnon vuonna 1996. 
Hän on toista kertaa naimisissa ja kahden lapsen isä. Perhe asuu Ruggellissa, Liechtensteinissa.
La Pazin departementti (Bolivia)

La Pazin departementti () on yksi Bolivian yhdeksästä departementista. Se sijaitsee maan länsiosassa rajautuen lounaassa Chileen, lännessä Peruun, pohjoisessa Pandon departementtiin, idässä Benin ja Cochabamban departementteihin sekä etelässä Oruron departementtiin. Bolivian ja Perun rajalla sijaitseva Titicaca-järvi sijaitsee osittain departementin alueella, samoin matkailukohteena suosittu Copacabanan pikkukaupunki. La Pazin departementti on kooltaan 133 985 neliökilometriä ja se on väkiluvultaan maan suurin departementti. Sen asukasluku oli vuonna 2010 2 839 900. Departementin pääkaupunki on maan hallinnollinen kaupunki La Paz, jonka asukasluku oli vuonna 2010 yhteensä noin 835 000.
La Pazin departementti

La Pazin departementti voi viitata muun muassa seuraaviin paikkoihin:
* La Pazin departementti (Catamarca)
* La Pazin departementti (Entre Ríos)
* La Pazin departementti (Mendoza)
Sinileukakolibri

Sinileukakolibri ("Chlorostilbon notatus"), myös "Chlorestes notata", on neotrooppisen alueen kiitäjälintu. Sen esiintymisalue käsittää mantereen pohjoisosan Kolumbiasta Ranskan Guyanaan, Brasilian pohjois- ja koillisosat, sekä Koillis-Perun. Lajista tunnetaan kolme alalajia. Gottfried Christian Reich kuvaili lajin holotyypin Cayennesta vuonna 1793.
Gottfried Christian Reich

Gottfried Christian Reich (1769 - 1848) oli saksalainen eläintieteilijä.
Reich oli taksonomi, joka luokitteli pääasiassa muurahaisia. Linnuista hän nimesi sinileukakolibrin ("Chlorostilbon notatus") vuonna 1793 ilmestyneessä kirjoituksessaan "Kurze Beschreibung neuen, oder noch bekkanten Thiere, welche Herr Le Blond der naturforschenden Gesellschaft zu Paris aus Cayenne als Geschenk überschikt hat". Mag. Thierreichs. 1:128–134.
Jyväluku

Jyväluku () on kiinteistötoimituksessa määritetty luku, joka osoittaa tietyn tiluksen arvon suhteessa muiden tilusten arvoon. 
Jyväluvun perusteet.
Jyväluvun määritysperusteena käytetään tiluksen kauppa-arvoa, tuottoarvoa tai kestävää tuottokykyä. Jyvälukuun vaikuttaa tiluksen käyttötarkoitus, käyttömahdollisuudet, laatu, sijainti ja muut tekijät. Kestävää tuottokykyä käytetään määritysperusteena, jos ensisijaisena pidetään maatiluksen käyttöä maatalouteen tai metsätalouteen tai vesitiluksen käyttöä kalastukseen. Jyväluvun perusteena käytetään kauppa-arvoa tai tuottoarvoa, jos jyvitettävällä tiluksella on erityisarvoa esimerkiksi rakentamis- tai virkistyspaikkana tai maa-ainesten ottopaikkana.
Pando

Pando () on yksi Bolivian yhdeksästä departementistä. Departementti on nimetty Bolivian entisen presidentin José Manuel Pandon (1899–1905) mukaan. Se sijaitsee maan pohjoisosassa rajautuen lännessä Peruun, pohjoisessa Brasiliaan, idässä Benin departementtiin ja etelässä La Pazin departementtiin. Pando on pinta-alaltaan 63 827 neliökilometriä ja väkiluvultaan Bolivian pienin departementti. Departementin asukasluku oli vuonna 2010 yhteensä noin 81 200. Pandon pääkaupunki on noin 41 000 asukkaan Cobija.
Pando on Bolivian harvimmin asutuin ja huonojen kulkuyhteyksien vuoksi eristynein alue, joka sijaitsee maan pohjoisosan viidakkoalueella, Amazonin sademetsässä. Pando kuuluu maan sateisimpaan alueeseen, ja sen ilmasto on kuuma, keskimäärin yli 26 °C. Vaikka alue onkin luonnonvaroiltaan rikas, elää suuri osa sen asukkaista köyhyydessä, johtuen pääosin kulkuyhteyksien puutteesta.
Potosí (departementti)

Potosí () on yksi Bolivian yhdeksästä departementista. Se sijaitsee maan lounaisosassa rajautuen etelässä Argentiinaan, lännessä Chileen, pohjoisessa Oruron ja Cochabamban departementteihin, ja lännessä Chuquisacan ja Tarijan departementteihin. Potosí on pinta-alaltaan 118 218 neliökilometriä ja sen asukasluku oli vuonna 2010 yhteensä 788 400. Departementin pääkaupunki on noin 154 000 asukkaan Potosí.
Potosín departementti on pääosin karua ja vuoristoista aluetta. Departementin alueella sijaitsee maailman suurin suolatasanko Salar de Uyuni. Potosí oli Espanjan siirtomaavallan aikaan Bolivian rikkainta aluetta, sillä se tuotti ison osan Eurooppaan laivatusta hopeasta.
Santa Cruz (departementti)

Santa Cruz () on yksi Bolivian yhdeksästä departementistä. Se sijaitsee maan itäosassa rajautuen idässä Brasiliaan ja etelässä Paraguayhin. Sen naapuridepartementteja ovat Chuquisacan departementti etelässä ja lännessä, Cochabamban departementti lännessä ja Benin departementti koillisessa ja pohjoisessa. Santa Cruz on pinta-alaltaan ja väkiluvultaan Bolivian suurin departementti. Sen pinta-ala on 370 621 neliökilometriä. Santa Cruzin asukasluku oli vuonna 2018 yhteensä noin 3 224 700. Departementin pääkaupunki on noin 1 442 000 asukkaan Santa Cruz, joka on väkiluviltaan Bolivian suurin kaupunki.
Tarija (departementti)

Tarija () on yksi Bolivian yhdeksästä departementista. Se sijaitsee maan eteläosassa rajautuen idässä Paraguayhin, etelässä Argentiinaan, lännessä Potosín departementtiin ja pohjoisessa Chuquisacan departementtiin. Tarija on pinta-alaltaan Bolivian pienin departementti (37 623 km2) ja sen asukasluku oli vuonna 2010 yhteensä noin 522 000. Departementin pääkaupunki on noin 194 000 asukkaan Tarija.
Tunturien hiekkapaljastuma

Tunturien hiekkapaljastuma on tunturialueiden luontotyyppi, jossa on tuulieroosion paljastamia hiekkapintoja. Ne ovat syntyneet harjumuodostumiin, dyyneihin tai muihin hiekkakerrostumiin. Ne vaihtelevat kooltaan pienistä kasvittomista aukoista laajoihin deflaatioaltaisiin.. Hiekkapaljastumia on esimerkiksi Enontekiön Pöyrisjärven pohjoispuolelle, Munnikurkkilassa, Hietatievoilla, Melajärvellä ja Leppäjärvellä, ja Inarissa Kaamasen lähellä, Iijärvellä ja Kielajoella.. Näitä on Suomen lapissa yhteensä muutama neliökilometri-10 km2.
Kasvipeite.
Hiekkapaljastumia ympäröivä kasvillisuustyyppi on monesti tunturikoivikko tai tunturikangas, mutta tunturipaljakalla hiekkapaljastumia ei yleensä esiinny.
Hiekkapaljastumat ovat joko kasvittomia tai kasvipeite on laikkuinen. Kasvipeite riippuu tuulen kulutuksen voimasta. Hiekkapaljastumien kasvit kestävät hyvin kuivuutta, ja niissä kasvaa muun muassa kataja ja erilaiset varvut. Joskus on vaivaiskoivua ja kurjenkanervaa. Heinistä yleisin on lampaannata. Jäkälistä kasvaa muun muassa poronjäkälää ja sammalista kulosammalta ja hietikkotierasammalta. Enontekiön Hietatievojen deflaatioaltaassa kasvaa matalaa pöytämäistä katajaa ja yleisten tunturivarpujen lisäksi muun muassa juolukkaa ("Vaccinium uliginosum"). Muita tälle alueelle tyypillisiä kasveja ovat pikkutervakko ("Lychnis alpina"), rantavehnä ("Leymus arenarius"), tunturivihvilä ("Juncus trifidus") ja kultapiisku ("Solidago virgaurea").
Deflaatiolataat, dyynit.
Suomen Lapin hiekkapaljastumien hiekka on muodostunut jääkauden aikana, jolloin oli laajoja alueilla kylmää ja kuivaa. Monet nykyisistä hiekkapaljastumista laajenivat pienen jääkauden 1500–1700-luvuilla. Hiekkapaljastumien hiekka kasautuu koko ajan uudelleen paljastumien reunoilla. Enontekiön Munnikurkkion 14 hehtaarin deflaatioalueella on myös yksi niin sanottu vaeltava dyyni, ja joitain aktiivisia dyynejä on myös Kaamajoen laaksoissa.
Deflaatioallas kuluu pari senttiä vuodessa siihen asti, kun tuuli on kaivanut altaan pohjaveden pintaan kosteaan maahan tai sorakerrokseen asti. Deflaatioallas voi myös kulua niin syväksi, että syvyys jarruttaa tuulta niin paljon, ettei se pysty viemään altaasta hiekkaa.
Suurempaa

Suurempaa on rap-artisti Uniikin 6. huhtikuuta 2011 julkaistu kolmas sooloalbumi. Albumilla vierailevat muun muassa Elastinen, Spekti ja Tasis.
Albumi debytoi Suomen virallisen listan sijalla 24.
KNM Andenes (K01)

KNM Andenes (viirinumero K01) oli Britannian kuninkaallisen laivaston Norjan laivastolle toisessa maailmansodassa lainaama Flower-luokan korvetti "HMS Acanthus".
Valmistus.
Alus tilattiin Troonista Ailsa Shipbuilding Companyltä, missä köli laskettiin 21. joulukuuta 1939. Alus laskettiin vesille 26. toukokuuta 1941 ja valmistui vielä saman vuoden lopulla 1. lokakuuta.
Palvelus.
Alus oli saattajaryhmä B6:ssa, jonka mukana se suojasi 1942 saattueita ON122 ja SC104. Alus palasi toukokuussa 1945 Norjaan ja Norjan hallitus lunasti sen seuraavana vuonna muiden laivaston käytössä olleiden alusten mukana.
Alus luokiteltiin 1950 fregatiksi, jolloin sen viirinumeroksi tuli F307.
Peter Kaukonen

Peter Kaukonen (oik. Benson Lee Kaukonen, s. 23. syyskuuta 1945) on yhdysvaltalainen kitaristi. Hän on muusikko Jorma Kaukosen nuorempi veli.
Kaukonen osallistui 1960- ja 1970-lukujen vaihteessa veljensä kanssa tai ilman sekä Jefferson Airplanen, Jefferson Starshipin että Hot Tunan kokoonpanoihin joko levyllä tai lavalla. Lisäksi hän ehti soittaa oman Black Kangaroo -yhteensä lisäksi mm. Johnny Winterin, Terry Allenin ja Link Wrayn kanssa. "Black Kangaroo" oli myös hänen ensimmäisen levynsä nimi. Tämä bluesia ja rockia sekoittanut levytys ilmestyi 1972. Seuraavaa albumia saatiin odottaa aina vuoteen 2004 saakka eikä Peter Kaukonen ole sen jälkeenkään levyttänyt kovin ahkerasti.
Cessna 172 Skyhawk

Cessna 172 Skyhawk on Cessnan 170-sarjaan kuuluva nelipaikkainen, yksimoottorinen, yläsiipinen suosittu yhdysvaltalainen yleisilmailulentokone. Se lensi ensilentonsa vuonna 1955 ja on vieläkin tuotannossa. Konetta käytetään liike- ja huvilennoilla sekä ohjaajien koulutuksessa. Yli 43 000 koneen valmistusmäärällään se on maailman eniten valmistettu siviililentokone.
Suunnittelu ja kehitys.
Ottaen huomioon pitkän valmistusajan ja suuren suosion, Cessna 172 on onnistunein massatuotantosiviilikone historiassa. Skyhawkin pääkilpailijat olivat Beechcraft Musketeer, Grumman AA-5, Piper Cherokee sekä Diamond DA40.
Cessna 172 oli alun perin etulaskutelineversio takapyöräisestä Cessna 170:stä.
Jussi-palkinnot 1963

Jussi-gaala 1963 järjestettiin 18. toukokuuta 1963 Tesvision studiolla Helsingin Punavuoren Insinööritalolla. Kyseessä oli uuden Jussi-järjestäjän, "Filmiauran", ensimmäinen gaalatilaisuus. Edellisenä vuotena "Elokuvajournalistit" oli jakanut palkinnot ilman jakamistilaisuutta ja viimeisestä vuoden 1959 gaalaillasta oli ehtinyt kulua jo neljä vuotta. Tilaisuudessa palkittiin elokuvat, jotka olivat saaneet ensi-iltansa vuonna 1962. Eniten Jusseja keräsivät "Pojat" ja "Tähdet kertovat, komisario Palmu" (molemmat 2 kappaletta). 
Mukana oli uusia kategorioita, joista yhteen kertaan jäivät Filmillisin toteutus, Paras mustavalkoinen kuvaus ja Paras värikuvaus. Gaalailta televisioitiin ensimmäisen kerran. Seuraavaa televisiointia saatiin odottaa vuoteen 1969 asti.
Paul Gervais

François Louis Paul Gervais (26. syyskuuta 1816 Pariisi – 10. helmikuuta 1879 Pariisi) oli ranskalainen eläintieteilijä ja paleontologi.
Gervais suoritti Pariisissa tohtorin tutkinnot luonnontieteessä ja lääketieteessä. 1835 hän aloitti paleontologian tutkimuksensa, kun hän pääsi tutkimusapulaiseksi Pariisin Muséum national d’histoire naturellen vertailevan anatomian laboratorioon. 1841 hänet nimitettiin eläintieteen ja vertailevan anatomian professoriksi Montpellier’n yliopistoon, jonka dekaaniksi hänet valittiin 1856.
Vuosina 1848–1852 julkaistiin hänen työnsä "Zoologie et paléontologie françaises", joka täydensi Georges Cuvier’n ja Henri Marie Ducrotay de Blainvillen paleontologisia kirjoituksia. Toinen painos julkaistiin 1859. Vuonna 1865 Gervais nimitettiin Sorbonnen yliopiston eläintieteen professoriksi. Tästä virasta hän luopui, kun hänet 1868 nimitettiin Pariisin Muséum national d’Histoire naturellen vertailevan anatomian professoriksi.
Muita Gervais’n teoksia olivat neliosainen "Histoire naturelle des insectes" (1836–1847) yhdessä Charles Athanase Walckenaerin kanssa, "Histoire naturelle des Mammifères" (1853), "Zoologie médicale" (1859) yhdessä Pierre-Joseph van Benedenin kanssa, "Recherches sur l’ancienneté de l’homme et la période quaternaire" (1867), "Zoologie et Paléontologie générales" (1867) ja "Ostéographie des cétacés vivants et fossiles" (1869) yhdessä van Benedenin kanssa.
Hyönteisten ohella Gervais tutki myös muita eläimiä. Linnuista hän nimesi muun muassa kuubansmaragdikolibrin ("Chlorostilbon ricordii") ja harmaahuppusirkun ("Phrygilus gayi").
Pablo Armero

Pablo Estifer Armero (s. 2. marraskuuta 1986 Tumaco) on kolumbialainen jalkapalloilija. Hän on pelannut muun muassa Italian Serie A:ssa ja on pelipaikaltaan vasen laitapuolustaja.
Ammattilaisura.
Armero nousi América Calin edustusmiehistöön vuonna 2004. Hän edusti joukkuetta seuraavat neljä kautta, jonka jälkeen hän siirtyi brasilialaiseen Palmeirasiin.
Hän kuului brasiliasseurassa olonsa aikana joukkueen avauskokoonpanon vakiopelaajiin. Armero teki ensimmäisen maalinsa joukkueessa heinäkuussa 2009 ottelussa Náuticoa vastaan.
28. elokuuta 2010 hän siirtyi italialaisseura Udineseen. Kesällä 2013 SSC Napoli osti Armeron riveihinsä 4 miljoonan euron siirtosummalla. Napolissa Armero vietti kuitenkin vain yhden kauden, ja siitäkin osan lainalla Englannin valioliigan West Ham Unitedissa. Udinese osti kesällä 2014 Armeron takaisin joukkueeseensa.
Maajoukkueura.
Armero edusti Kolumbiaa vuoden 2014 MM-kisoissa.
Meyer

Meyer tai de Meyer on muun muassa seuraavien henkilöiden sukunimi:
Harry Lewing

Harry Helmer Lewing (16. joulukuuta 1923 Helsinki – 14. joulukuuta 2023 Espoo) oli suomalainen elokuvaohjaaja ja -käsikirjoittaja. Hän ansioitui erityisesti lyhytelokuvien tuotannossa. Lewing toimi "Elokuvajournalistit" -yhdistyksen puheenjohtajana vuosina 1957–1958. Yhdistys tunnettiin elokuva-alan Jussi-palkintojen jakajana vuosina 1944–1962. Lewingin aloitteesta yhdistys nimesi vuosina 1957–1960 joka kuukausi ensi-iltaohjelmistosta ns. "kuukauden elokuvan".
Lewing sai Jussi-patsaan vuonna 1953 lyhytelokuvasta "The Finnish Sculptor Wäinö Aaltonen"
Kirjallista tuotantoa.
Nimimerkillä "Jean-Martin Roe":
Miesten syöksylasku alppihiihdon maailmanmestaruuskilpailuissa 2011

Miesten syöksylasku alppihiihdon maailmanmestaruuskilpailuissa 2011 järjestettiin 12. helmikuuta Kandahar-rinteessä. Kilpailuun osallistui 54 urheilijaa 24 maasta.
Carrascon kansallispuisto

Carrascon kansallispuisto () on vuonna 1991 perustettu luonnonsuojelualue Cochabamban departementissa, keskisessä Boliviassa. Puiston korkeus vaihtelee 300-4 700 metrin välillä ja sen ilmasto on pääosin kuumaa ja kosteaa, mutta puistoon kuuluu myös korkeita vuoria sekä puolikuivaa ylänkömaata. Alueella on runsaasti eri metsätyyppejä vaihdellen trooppisesta alangosta vuoriston pilvimetsään. Puiston pinta-ala on noin 622 600 hehtaaria (6 226 km2) ja sen alueella elää yli 5 000 kasvilajia, 700 lintulajia, sekä muita villieläimiä kuten silmälasikarhuja, apinoita ja jaguaareja.
Carrascon kansallispuistoa uhkaa useat vaaratekijät, ja se onkin maan uhatuimpia luonnonsuojelualueita. Useat vaaratekijöistä, kuten metsästys, kalastus ja metsäkato, uhkaavat myös muita Bolivian luonnonsuojelualueita, mutta alueen poliittiset ja sosiaaliset erimielisyydet tekevät puiston tehokkaasta valvomisesta lähes mahdotonta.
Ksylenolioranssi

Ksylenolioranssi (C31H32N2O13S) on triaryylimetaaneihin kuuluva väriaine ja kompleksometrinen indikaattori. Yhdistettä käytetään kvantitatiivisessa analyysissä niin kemiassa kuin biokemiassakin.
Synteesi.
Ksylenolioranssia voidaan valmistaa kresolipunaisesta, iminodietikkahapon natriumsuolasta ja formaldehydistä.
Käyttö.
Ksylenolioranssia käytetään indikaattorina kompleksometrisissä titrauksissa. Vapaana se on väriltään keltaista ja metallin kanssa kompleksina punaista. Sitä voidaan käyttää indikaattorina muun muassa vismutin, kuparin, kadmiumin, koboltin, lyijyn, toriumin, elohopean ja sinkin määritykseen. Ksylenolioranssin ja metallien muodostamia komplekseja käytetään myös metallien määritykseen spektrofotometrisesti.
Ksylenolioranssia käytetään biokemiassa lipidien sisältämien peroksidien määrittämiseen. Peroksidit hapettavat happamissa olosuhteissa kahdenarvoisen rautaionin kolmenarvoiseksi, joka muodostaa ksylenolioranssin kanssa punertavan kompleksin. Kompleksin pitoisuus voidaan määrittää spektrometrillä ja saada sitä kautta selville näytteen peroksidipitoisuus.
Josef Lefko

Josef Lefko alkujaan Josef Leffkowitsch (17. tammikuuta 1904 – 28. syyskuuta 2001) oli suomalainen jääpallomaalivahti ja Suomen juutalaisyhteisön vaikuttaja.
Lefko pelasi jääpalloa helsinkiläisseura Kiffenissä, jonka edustusjoukkueen maalivahtina hän aloitti vuonna 1926 oltuaan sitä ennen seuran juniori. Hän pelasi kahdentoista kauden ajan lajin SM-sarjassa ja oli voittamassa neljää SM-hopeaa, vuosina 1922, 1926, 1930 ja 1932 sekä yhtä SM-pronssia, vuonna 1931. Lefko edusti Suomen jääpallomaajoukkuetta seitsemässä ottelussa aikana, jolloin maaotteluita pelattiin harvoin. Häntä on pidetty myöhemmin yhtenä Suomen kaikkien aikojen parhaista jääpallomaalivahdeista.
Lefko toimi lähes kuudenkymmenen vuoden ajan Helsingin juutalaisen seurakunnan luottamus- ja johtotehtävissä, muun muassa seurakunnan puheenjohtajana. Hän oli mukana myös sotaveteraanitoiminnassa. Hän oli perustamassa toisen maailmansodan aikana juutalaisten aseveliyhdistystä ja myöhemmin, 1970-luvulla, hän oli yksi Suomen juutalaiset sotaveteraanit -yhdistyksen perustajista.
Lefko oli koulutukseltaan diplomi-insinööri ja hän työskenteli turkisteollisuuden parissa. Hän toimi Helsingin Turkisteollisuus -yrityksen toiminnanjohtajana ja vaikutti alan etujärjestöissä.
Lefkon puoliso oli näyttelijä Hanna Taini, jonka kanssa hänellä oli kolme tytärtä.
Naisten syöksylasku alppihiihdon maailmanmestaruuskilpailuissa 2011

Naisten syöksylasku alppihiihdon maailmanmestaruuskilpailuissa 2011 järjestettiin 13. helmikuuta Kandahar-rinteessä. Kilpailuun osallistui 36 urheilijaa 16 maasta.
Miesten superalppiyhdistetty alppihiihdon maailmanmestaruuskilpailuissa 2011

Miesten superalppiyhdistetty alppihiihdon maailmanmestaruuskilpailuissa 2011 järjestettiin 14. helmikuuta. Kilpailun syöksyosuus järjestettiin Kandahar-rinteessä ja pujottelu Gudiberg-rinteessä. Superalppiyhdistettyyn osallistui 41 urheilijaa 22 maasta.
Juliet (kuu)

Juliet on Uranuksen sisempi kuu. Se löydettiin 3. tammikuuta 1986 Voyager 2:n ottamista kuvista, ja sille annettiin väliaikainen nimi S/1986 U 2. Se nimettiin William Shakespearen näytelmän "Romeo ja Julia" sankarittaren mukaan. Juliet tunnetaan myös nimellä Uranus XI.
Juliet kuuluu Portia-ryhmäksi kutsuttuun Uranuksen kuiden ryhmään. Muita ryhmän kuita ovat Bianca, Cressida, Desdemona, Portia, Rosalind, Cupid, Belinda ja Perdita. Näillä kuilla on samanlaiset kiertoradat ja fotometriset ominaisuudet. Cressidan noin 46 kilometrin säteen, kiertoradan ja albedon lisäksi siitä ei tiedetä lähestulkoon mitään.
On mahdollista, että Juliet törmää Desdemonaan seuraavissa sadassa miljoonassa vuodessa.
Rosalind

Rosalind on Uranuksen sisempi kuu. Se löydettiin 13. tammikuuta 1986 Voyager 2:n ottamista kuvista, ja sille annettiin väliaikainen nimi S/1986 U 4. Se nimettiin William Shakespearen näytelmän "Miten haluatte" hahmon mukaan. Rosalind tunnetaan myös nimellä Uranus XIII.
Rosalind kuuluu Portia-ryhmäksi kutsuttuun Uranuksen kuiden ryhmään. Muita ryhmän kuita ovat Belinda, Bianca, Cressida, Cupid, Desdemona, Juliet, Perdita ja Portia. Näillä kuilla on samanlaiset kiertoradat ja fotometriset ominaisuudet. Cressidan noin 46 kilometrin säteen, kiertoradan ja albedon lisäksi siitä ei tiedetä lähestulkoon mitään.
Rosalindin pinta on harmaan värinen.
Henkilökohtainen oppimisympäristö

Henkilökohtainen oppimisympäristö on oppimisympäristö, jossa oppilas hallitsee omaa oppimistaan. Henkilökohtaisessa oppimisympäristössä:
Henkilökohtainen oppimisympäristö voi muodostua yhdestä tai useammasta alijärjestelmästä: se voi olla sovellusohjelma yhdellä koneella tai www-pohjainen sovellus.
Henkilökohtaiseen oppimisympäristöön voidaan integroida monia "Web2.0"-teknologioita kuten blogeja, wikejä, RSS-syötteitä, Twitter, Facebook. Stephen Downes on kuvannut henkilökohtaista oppimisympäristöä näin "... yksi noodi nettisisällöissä, yhdistettynä muiden opiskelijoiden käyttämiin noodeihin ja sisällöntuotantojärjestelmiin. Tulos ei ole instituution ylläpitämä järjestelmä, vaan henkilökohtainen oppimiskeskus, jossa sisältöjän uudelleenkäytetään ja -järjestetään opiskelijan omien tarpeiden ja mielenkiinnon mukaan. Tulos ei todellakaan ole yksittäinen sovellus, vaan kokoelma yhteensopivia sovelluksia, kyseessä on ympäristö, ei niinkään järjestelmä."
Henkilökohtainen oppimisympäristö on varsin uusi termi. Se tuo viimeisen näkökulman E-oppimiseen, jonka juuret juontavat vanhoihin järjestelmiin kuten Colloquia, ensimmäiseen peer-to-peer www-palveluun ja Ali Jafarin Epsilen-ympäristön ilmiöön ja Dave Toshin sekä Ben Werdmullerin Elgg-järjestelmään ja Pebble Learningin kehittämään PebblePADiin. Nämä vaihtoehtoiset järjestelmät kehitettiin samaan aikaan oppimisjärjestelmän Learning Management System, joka on institutionaalisesti keskitetty oppimisen näkökulmasta toisin kuin PLE.
Jussi-palkinnot 1969

Jussi-palkinnot 1969 jaettiin 22. helmikuuta 1969 Yleisradion TV1:n keskusteluohjelmassa "Jatkoaika". Kyseessä oli toinen televisioitu Jussi-palkintojen jakotilaisuus. Jussit jaettiin televisio-ohjelman tyylin mukaisesti keskustelupaneelin yhteydessä aiheena suomalainen elokuva. Illan emäntänä ja isäntänä olivat Lenita Airisto ja Hannu Taanila. Paneelissa istuivat Paula Talaskivi, Peter von Bagh, Timo Bergholm, Erik Blomberg, Jörn Donner ja Edvin Laine.
Tilaisuudessa palkittiin vuoden 1968 ensi-illat. Eniten Jusseja sai "Täällä Pohjantähden alla", joka palkittiin parhaasta ohjauksesta, lavastuksesta ja miesnäytteljästä. Lisäksi Väinö Linna sai erikois-Jussin "kansallisesti merkittävän aihemaailman tuomisesta suomalaiseen elokuvaan". Risto Jarva sai parhaan tilauselokuvan Jussin dokumentista "Nainen ja yhteiskunta".
John Stuart Rowley

John Stuart Rowley (6. huhtikuuta 1907 Oakland, Kalifornia – 7. toukokuuta 1968 Oaxaca, Meksiko) oli yhdysvaltalainen lintutieteilijä.
Rowley opiskeli Berkeleyssä ja Alhambrassa Kaliforniassa. Hän työskenteli Oaklandin museossa ja suoritti tutkimuksia Kalifornian tiedeakatemialle. Vuonna 1930 Rowley avioitui Estelle Peytonin kanssa. Myöhemmin hän tutki Kalifornian niemimaan linnustoa, kunnes muutti Los Angelesiin. 1958 hän asettui San Mateoon ja tutki Meksikon Morelosin ja Oaxacan linnustoa. American Museum of Natural History, Western Foundation of Vertebrate Zoology ja Kalifornian tiedeakatemia tukivat Rowleyn tutkimuksia taloudellisesti.
Rowley kuvaili uuden kolibrilajin, mustaotsakolibrin ("Eupherusa cyanophrys"), yhdessä Robert Thomas Orrin kanssa Oaxacasta vuonna 1964. Rowley kuoli onnettomuudessa Oaxacan Sierra Madre del Surilla 1968.
Robert Thomas Orr

Robert Thomas Orr (17. elokuuta 1908 San Francisco, Kalifornia - 23. kesäkuuta 1994 Larkspur, Kalifornia) oli yhdysvaltalainen eläintieteilijä.
Orr valmistui kandidaatiksi San Franciscon yliopistosta 1929, sekä maisteriksi ja filosofian tohtoriksi Berkeleyn yliopistosta Joseph Grinnellin ohjauksessa. Hänen väitöskirjansa käsitteli Kalifornian kaniinien biologiaa. Orr oli American Ornithologists' Unionin ja Kalifornian tiedeakatemian jäsen, sekä Cooper Ornithological Societyn kunniajäsen ja puheenjohtaja useaan otteeseen.
Orr opetti sekä Stanfordin yliopistossa, Kalifornian yliopistossa Berkeleyssä että San Franciscon yliopistossa. Hän toimi Kalifornian tiedeakatemian lintu- ja nisäkäskokoelmien kuraattorina 1936–1963. Hänen johdollaan akatemian tutkijat keräsivät yhden Yhdysvaltain hienoimmista merieläinkokoelmista. Orr toimi myös tiedeakatemian apulaisjohtajana vuosina 1964–1975.
Orr kirjoitti uransa aikana noin 260 tieteellistä ja kansantajuista artikkelia sekä 13 kirjaa. Orr nimesi joitakin uusia eläinlajeja, linnuista mustaotsakolibrin ("Eupherusa cyanophrys") yhdessä John Stuart Rowleyn kanssa vuonna 1964.
Mariano Rumor

Mariano Rumor (16. kesäkuuta 1915 – 22. tammikuuta 1990) oli italialainen poliitikko, joka toimi viisi eri kertaa Italian pääministerinä vuosien 1968–1974 aikana. Hän oli myös sisäministeri, ulkoministeri ja maatalousministeri useissa eri hallituksissa 1960- ja 1970-luvuilla. 
Rumor oli pääministerinä aikana jolloin Italiassa oli talousvakeuksia ja jatkuvia kahnauksia ammattiliittojen ja työnantajajärjestöjen välillä. Poliittiset ääriliikkeet olivat nousussa.
Rumor edusti Italian kristillisdemokraattista puoluetta ja oli Italian edustajainhuoneen jäsen 1948–1976 ja senaatin jäsen vuodesta 1979 kuolemaansa saakka. 
Rumor oli myös Euroopan parlamentin jäsen sen ensimmäisellä toimikaudella 1979–1984. 
Hän oli ammatiltaan opettaja.
Swiss Music Charts

Swiss Music Charts () muodostaa viralliset musiikkilistat Sveitsissä. Listat koostuvat parhaiten myyneistä albumeista ja singleistä ja ne julkaistaan viikoittain, aina keskiviikkoisin.
Fernando Tambroni

Fernando Tambroni Armaroli (25. marraskuuta 1901 – 18. helmikuuta 1963) oli italialainen poliitikko, joka toimi Italian pääministerinä neljän kuukauden ajan vuonna 1960. Sitä ennen hän toimi sisäministerinä 1955–1959 ja valtiovarainministerinä 1959–1960. Hän edusti kristillisdemokraattista puoluetta.
Sisäministerinä ollessaan Tambroni päätti kampanjasta, jolla mafian vaikutusta Calabriassa pyrittiin pienentämään järjestelmällisillä ratsioilla kuuluisan poliisipäällikkö Carmelo Marzannin johdolla. 
Tambroni joutui eroamaan pääministerin paikalta, kun äänestäjät hurjistuivat siitä, että hän antoi uusfasistisen Italian sosiaalisen liikkeen järjestää juhlansa Genovassa, joka oli ollut fasistien vastaisen vastarintaliikkeen keskeisiä kaupunkeja.
Arkki (Transformers)

Arkki () on kuvitteellinen avaruusalus "Transformers"-universumissa. Arkki tunnetaan useissa jatkumoissa Autobottien lippualuksena.
The Transformers.
Animaatiosarja.
Alkuperäisessä sarjassa Arkki oli alus, jolla Autobotit tekivät pakkolaskun Maahan 4 miljoonaa vuotta sitten. Aluksen keskustietokoneena toimi Teletraan 1. Vuonna 1984 Teletraan aktivoitui ja herätti ensin aluksen sisään taistelussa murtautuneet Decepticonit ja myöhemmin aluksen miehistönä toimineet Autobotit.
Alus toimi Autobottien Maan tukikohtana 20 vuotta, kunnes Trypticon tuhosi sen.
Transformers: Cybertron.
issa alus oli neljän pienemmän aluksen: Atlantiksen, Ogygian, Hyperborean ja Lemurian yhdistelmä.
Elokuvasarja.
Kahden ensimmäisen elokuvan sivutarinoissa Arkki oli alus, jolla Allspark kuljetettiin pois Cybertronilta, jottei Megatron saisi sitä käsiinsä. Mutta elokuvissa ' ja ' sen tarina oli erilainen.
Transformers: Kuun pimeä puoli.
Arkki oli Sentinel Primen komennossa ollut cybertronilainen alus, jolla hän kuljetti mukanaan sadoittain pilareita, korkeatasoisia avaruussiltatekniikan laitteita. Mutta se joutui hyökkäyksen kohteeksi ja jäi avaruuteen leijumaan kunnes teki pakkolaskun Maan Kuuhun vuonna 1961. Ja ensimmäisenä sitä tukivat Neil Armstrong ja Buzz Aldrin vuonna 1969. Sentinel oli aluksen miehistöstä ainut, joka selvisi ja vaipui staasiin. NASA havaitsi Arkin hylyn ja aloitti Apollo-avaruusohjelman tarkoituksenaan tutkia se. Avaruusohjelman päätyttyä, Decepticonit varastivat neuvostoliittolaisten oman avaruusohjelman avulla suurimman osan pilareista jättäen jälkeensä vain neljä tavallista pilaria ja yhden hallintapilarin. Sieltä kuljetettiin myös polttoainesäiliö, joka vietiin Tšernobylin ydinvoimalaitokseen. Vuonna 2011 Optimus Prime ja Ratchet löysivät säiliön ja saivat tiedon Arkin päätymisestä Kuuhun. He matkustivat sinne Xantiumilla ja noutivat sieltä sekä pilarit että Sentinel Primen.
Transformers: Viimeinen ritari.
Arkki nähtiin elokuvassa vain lyhyesti, kun Quintessan liikuttamat Cybertronin kappaleet hipaisivat Kuun pintaa ja tuhosivat Arkin jäänteet.
War for Cybertron.
"in" lopussa Arkki oli alus, jolla Optimus Primen johtama Autobottiryhmä lähti Cybertronilta, kun sen ytimen sammuttua koko planeetta oli muuttumassa asuinkelvottomaksi.
Liuskakurjenpolvi

Liuskakurjenpolvi ("Geranium dissectum") on vaatimattomankokoinen, lähinnä Euroopassa ja Pohjois-Afrikassa tavattava kurjenpolvilaji. Suomessa laji on luokiteltu erittäin uhanalaiseksi.
Ulkonäkö ja koko.
Yksi- tai joskus harvoin kaksivuotinen liuskakurjenpolvi kasvaa 10–30 cm korkeaksi. Varren ja lehtiruotien hapsikarvat ovat alaviistoja. Varsilehdet ovat viisiliuskaisia ja syvään kapealiuskaisia. Aluslehtien liuskat ovat leveämpiä. Lyhytperäiset kukat ovat ylimpien varsilehtien tasalla. Kukat ovat punertavan sinipunaisia, 5–8 mm leveitä. Terälehdet ovat matalalanttoisia ja otakärkisten verholehtien pituisia. Liuskakurjenpolvi kukkii kesä-elokuussa. Hedelmykset ovat noin yhden sentin pituisia ja sirottavasti hapsi- ja nystykarvaisia. Siemenkuori on verkkomaisesti syväkuoppainen.
Liuskakurjenpolvi muistuttaa hieman kivikkokurjenpolvea ("G. colombinum").
Levinneisyys.
Liuskakurjenpolvea tavataan Euroopassa Atlantin rannikolta Länsi-Ukrainaan ja Länsi-Venäjälle saakka. Pohjoisessa levinneisyysalue ulottuu Fennoskandian keskiosiin ja Baltiaan. Lajia kasvaa yleisenä myös Pohjois-Afrikassa Marokosta Tunisiaan sekä Kaukasuksen alueella. Satunnaisena sitä tavataan myös muualla Pohjois-Afrikassa, Turkissa ja monin paikoin Lähi-idässä. Ihmisen mukana laji on levinnyt Pohjois-Amerikan itä- ja länsiosiin. Pohjoismaissa liuskakurjenpolvi on varhainen kulttuuritulokas. Suomessa sen vanhat esiintymät keskittyvät Ahvenanmaalle ja Varsinais-Suomen saaristoon. Muualta Suomesta lajia on tavattu satunnaisena tulokkaana useista satamakaupungeista ja sisämaan suurista kaupungeista.
Elinympäristö.
Suomessa liuskakurjenpolvi kasvaa kallioilla ja tienvarsilla sekä satunnaisena nurmikoilla ja satamakentillä. Ruotsissa laji on myös tavallinen peltojen rikkakasvi. Liuskakurjenpolvi on kalkinsuosija. Laji on Suomessa viime vuosikymmeninä harvinaistunut. Taantumisen suurimpana syynä on perinteisen laidunnuksen vähenemisestä johtuva kasvupaikkojen umpeenkasvu.
Anssi Tieranta

Anssi Tieranta (s. 7. elokuuta 1985 Lempäälä) on suomalainen jääkiekkopuolustaja, joka pelaa Mestis-joukkue Lempäälän Kisassa. Hän toimii joukkueen kapteenina. Isokokoisen peruspuolustajan vahvuus on joukkuepelaaminen ja taisteleminen. Tieranta on pelannut aiemmin 66 SM-liigaottelua Porin Ässissä tehden kolme syöttöpistettä ja keräten 50 jäähyminuuttia.
Ura.
Tieranta on Tampereen Ilveksen kasvatti. Hän voitti joukkueessa C-nuorten Suomenmestaruuden vuonna 2001. Kaudella 2004–2005 Tieranta oli tehoilla 4+17=21 Ilveksen keväällä 2005 A-nuorten Suomenmestaruuden voittaneen joukkueen tehokkain puolustaja. Hän oli koko A-nuorten SM-liigan kolmanneksi tehokkain puolustaja Bluesin Juhani Kaisjoen ja HPK:n Juuso Hietasen jälkeen.
Kaudeksi 2005–2006 Tieranta lähti joukkuetoverinsa Juha Keinäsen kanssa Bemidji State Universityn joukkueeseen, NCAA:han. He voittivat keväällä 2006 CHA:n mestaruuden. Yhden siellä vietetyn kauden jälkeen Tieranta palasi toukokuussa 2006 Suomeen ja hän siirtyi kaksivuotisella sopimuksella pelaamaan SM-liigaa Porin Ässiin, jonne Tierannan kaappasi Ilveksen A-nuorista tuttu uusi päävalmentaja Juha Pajuoja. Tieranta teki tulokaskaudellaan 2006–2007 46 runkosarjaottelussa kolme syöttöpistettä. Kaudella 2007–2008 hän pelasi vain 20 ottelua ilman tehopisteitä, sillä nivusvamma piti Tierannan ison osan kaudesta sivussa. Hän pelasi kauden aikana myös yhteensä viiden ottelun verran lainalla Lempäälän Kisassa. Maaliskuussa 2008 Tieranta teki kaksivuotisen jatkosopimuksen Ässien kanssa.
Kaudella 2008–2009 erilaisista vammoista kärsinyt Tieranta ei pelannut otteluakaan. Ässät purkivat hänen kauden 2009–2010 kattavan sopimusvuotensa helmikuussa 2009. Kaudeksi 2009–2010 Tieranta palasi kotikuntaansa Lempäälään ja siirtyi pelaamaan Mestistä Lempäälän Kisan riveihin. Joukkue sijoittui keväällä 2010 neljänneksi hävitessään pronssiottelussa KooKoolle lukemin 4–2. Tieranta teki toukokuussa 2010 vuoden mittaisen jatkosopimuksen LeKin kanssa. Hänestä tuli kaudella 2010–2011 joukkueen kapteeni.
Maajoukkue.
Tieranta edusti Suomea alle 20-vuotiaiden MM-kilpailuissa vuonna 2005.
Muuta.
Tierannan pikkuveli Teppo pelaa hyökkääjänä II-divisioonajoukkue HC Nokiassa. Teppo pelasi veljensä joukkuetoverina LeKissä kaudella 2007–2008.
Ville-Joonas Peltola

Ville-Joonas Peltola (s. 16. helmikuuta 1985 Kangasala) on suomalainen entinen jääkiekkopuolustaja, joka edusti Suomi-sarja -joukkue KOO-VEE:ta. Isokokoisen Peltolan vahvuudet olivat monipuolisessa pelaamisessa ja hän osasi tarvittaessa myös tapella. Nykyisin Peltola toimii kakkosvalmentajana entisessä joukkueessaan Kooveessa.
Ura.
Peltola on Tapparan kasvatti. Hän voitti joukkueessa A-nuorten Suomenmestaruuden vuonna 2004. Kaudeksi 2005–2006 Peltola siirtyi kaksi sarjatasoa alemmas Lempäälän Kisan A-nuoriin. Hän teki myös debyyttinsä miesten peleissä pelatessaan yhden ottelun Suomi-sarjassa. Kaudet 2006–2007 ja 2007–2008 Peltola pelasi II-divisioonaa kotikaupunkinsa joukkueessa HC Eaglesissa. Hän oli molempina kausina joukkueen tehokkain puolustaja.
Vuodet 2008–2010 Peltola pelasi Suomi-sarjaa KOO-VEEn joukkueessa. Helmikuussa 2010, Mestiksen siirtorajan kynnyksellä hän palasi loppukevääksi Lempäälän Kisaan. Peltola jakoi 33 minuutillaan kevään 2010 pudotuspelien jäähypörssin voiton joukkuetoverinsa Tommi Välimaan kanssa. Hän teki huhtikuussa 2010 vuoden mittaisen jatkosopimuksen LeKin kanssa.
Kaudella 2010–2011, tammikuussa 2011 Peltola sai kutsun Tampereen Ilveksen SM-liigajoukkueeseen. Joukkue kärsi puolustajapulasta, sillä Arto Tukio oli pelikiellossa, Antti Bruun loukkaantunut ja Jyrki Jokipakka alle 20-vuotiaiden MM-kilpailuissa. Peltola pelasi yhden ottelun 4. tammikuuta 2011 HIFK:ta vastaan, jossa hän sai jääaikaa 17.12 minuuttia. Peltola keräsi yhden syöttöpisteen ollessaan toinen syöttäjä Matias Myttysen tekemään jatkoaikamaaliin. Hän sai myös yhden kahden minuutin jäähyn. Pääosin Peltolan kausi kului kuitenkin LeKissä, jossa hän teki 44 runkosarjaottelussa tehot 1+4=5.
Western Digital

Western Digital ("WD") on tiedontallennusvälineitä, kuten kiintolevyjä, valmistava yhdysvaltalainen yritys. Yritys on aiemmin valmistanut myös muun muassa muistipiirejä ja reitittimiä.
Historia.
Yrityksen perusti Alvin Phillips vuonna 1970 ja toimi suurena toimittajan laskimien käyttämille mikropiireille. Vuonna 1988 Western Digital osti Tandonin levyasemien valmistuksen ja keskittyi näihin.
Vuonna 2012 uutisoitiin Western Digitalin ostavan Hitachin kiintolevyvalmistuksen. Kilpailulainsäädännön vuoksi Western Digital siirsi omistuksia Toshiballe, koska muutoin kiintolevyjen valmistus olisi ollut vain Western Digitalin ja Seagaten hallussa.
Western Digital osti SanDiskin 19 miljardilla dollarilla toukokuussa 2016. Western Digital ilmoitti vuonna 2023 eriyttävänsä SSD ja flash -tuotannon omaksi yhtiökseen. SanDisk eriytyi uudelleen omaksi yhtiökseen 24. helmikuuta 2025.
Western Digital ja Kioxia yrittivät yhdistymistä, mutta neuvottelut keskeytyivät vuonna 2021. Yhdistymistä harkittiin uudelleen 2023, mutta suunnitelma kariutui lokakuussa.
Western Digitaliin kohdistui tietomurto 23. maaliskuuta 2023. Hakkerit väittivät varastaneensa 10 teratavua dataa.
Oikeuskiistat.
Yhtiö oli mukana oikeustapauksessa, jossa kiintolevyjen kapasiteetti oli merkitty tuhannen kertoimilla (103, 1000), kun taas ohjelmistot, kuten käyttöjärjestelmät, käyttävät kahden potensseja (210, 1024). Western Digital päätyi sopimaan jutun ja maksamaan 30 dollarin korvauksen asiakkaille.
Tuotteet.
Western Digital valmistaa kovalevyjä muun muassa henkilökohtaisiin tietokoneisiin, pelikonsoleihin, turvajärjestelmiin ja NAS-palvelimiin. Aiemmin Western Digital on myynyt myös reitittimiä ja SSD-levyjä.
127 tuntia

127 tuntia ("127 Hours") on Danny Boylen käsikirjoittama ja ohjaama seikkailuelokuva vuodelta 2010. Elokuvan pääosaa näyttelee James Franco. Boylen lisäksi elokuvaa oli kirjoittamassa Simon Beaufoy. Elokuvan tuottajina olivat Christian Colson ja John Smithson.
Elokuva perustuu vuorikiipeilijä Aron Ralstonin omaelämäkertaan "Kiven ja kovan paikan välissä". Vuonna 2003 Ralstonin käsi jäi jumiin siirtolohkareen ja kallionseinämän väliin Robbers Roostissa, Utahissa. Hän oli loukussa yli viisi vuorokautta, mutta selviytyi lopulta amputoimalla kätensä tylsällä veitsellä.
Elokuvan musiikin on säveltänyt A. R. Rahman, joka sävelsi musiikin myös Boylen edelliseen elokuvaan "Slummien miljonääri". Elokuva sai hyvän vastaanoton kriitikoilta ja sai kuusi Oscar-ehdokkuutta muun muassa parhaan elokuvan ja parhaan miespääosan kategorioissa.
Tšerykau

Tšerykau () eli Tšerikov () on pikkukaupunki ja hallintopiiri Valko-Venäjän Mahiljoun alueella vajaa 80 kilometriä Mahiljousta itäkaakkoon. Syksyn 2009 väestönlaskennan mukaan Tšerykaun kaupungissa asui 8 177 ja koko piirissä 14 875 ihmistä.
Tšerykaun piirin etelä- ja itäosissa on kärsitty merkittävästi Tšernobylin ydinvoimalakatastrofin seurauksena levinneen radioaktiivisen saasteen pitkäaikaisista vaikutuksista.
Adone Zoli

Adone Zoli (16. joulukuuta 1887 – 20. helmikuuta 1960) oli italialainen poliitikko.
Hän toimi Italian pääministerinä vuosina 1957–1958 neljäntoista kuukauden ajan. Hän toimi myös oikeusministerinä, valtiovarainministerinä ja budjettiministerinä eri hallituksissa. 
Zoli edusti kristillisdemokraattista puoluetta, ja toimi kansanedustajana 1948-1953. Hän oli koulutukseltaan lakitieteen maisteri ja ammatiltaan asianajaja.